Mikael Kotkaniemi on saanut potkut.

SM-liigassa surkean alkukauden pelannut Porin Ässät on Ilta-Sanomien tietojen mukaan antanut potkut päävalmentaja Mikael Kotkaniemelle.

Hän johti joukkueen harjoituksia vielä keskiviikkona aamulla.

Tilalle nousee Ässien entinen kakkosvalmentaja Pasi Kaukoranta. Kaukoranta toimi Ässien apuvalmentaja 2013, kun porilaisseura voitti viimeksi jääkiekon Suomen mestaruuden.

Viimeksi Kaukoranta oli Ässien apuvalmentaja kaudella 2015–2016, jolloin hänet siirrettiin sivuun kesken kauden yhdessä silloisen päävalmentajan Pekka Rautakallion kanssa.

Kaukoranta, 51, ei ole aiemmin työskennellyt SM-liigassa päävalmentajana.

Kotkaniemi, 49, aloitti Ässien päävalmentajana kesken viime kauden, kun porilaisseura erotti Jyrki Ahon. Sitä ennen hän oli Ässien apuvalmentajana.

Ässät on sarjataulukossa viimeisenä. Joukkue on 20 pelaamastaan ottelusta voittanut ainoastaan kuusi ja niistä vain kaksi varsinaisella peliajalla.

Aiemmin syksyllä seura erotti urheilujohtaja Jari Korpisalon.